I Aarhus er det kun Dantaxi og Aarhus Taxa, der har et såkaldt bestillingskontor i Aarhus, og de sidder derfor på taxakørslen i Aarhus.

Men nu kommer der en ny spiller på markedet. Det københavnske firma 4x27 har meldt deres ankomst, og de bliver umiddelbart taget imod med åbne arme.

I første omgang har Taxinævnet sagt god for, at de kan bidrage til taxascenen i Aarhus, og nu har byrådet i Aarhus Kommune også godkendt indstillingen.

Dyrt for taxaer at hjælpe folk på skadestuen

Det fremgår af et referat fra et møde i Magistraten i Aarhus Kommune.

4x27 har søgt om tilladelse til 18 vogne, og det er altså som udgangspunkt blevet godkendt.

Taxaerne i Aarhus har problemer med at få økonomien til at løbe rundt, og Dantaxi og Aarhus Taxa har varslet, at de vil reducere bestanden med cirka 20 procent, og det er det, der har givet 4x27 muligheden for at komme ind på markedet.

Man skal altså ikke forvente, at der kommer flere taxaer end de 269, der i øjeblikket har tilladelse til taxikørsel i Aarhus - men derimod blot, at der kommer et nyt firma i spil.